ועדת העלייה, הקליטה והתפוצות, כנסת 15, פרוטוקול מספר 167, 2001-11-12 10:00

צבי הנדל: בוקר טוב לכולם, אני פותח את הישיבה.

צבי הנדל: בישיבה הקודמת אמרנו שנמצא זמן לשמוע דיווח ממשרד החינוך על דו"ח ועדת אביקסיס, שנקראת כך על שם יושב-ראש הוועדה, בכל מה שנוגע לחלקו של משרד החינוך בחינוך העולים יוצאי אתיופיה.

צבי הנדל: גב' תירוש, בבקשה.

4400: בוקר טוב לכם.

4400: לפני שארד לרמה של פירוט, ואני כמובן איעזר באנשינו שנמצאים כאן, קיבלתי לידיי לפני רגעים אחדים את הדו"ח של צוות המשימה לקידום חינוך יוצאי אתיופיה והעפתי בו מבט מהיר.

4400: יש דבר אחד שצרם לי במיוחד ואני חייבת להעמיד את הדברים על דיוקם.

4400: אנשי הצוות אכן מצביעים על כך שבתקציב 2002 יחול קיצוץ נוסף בתקציב החינוך לקליטת עלייה.

4400: זו עובדה נכונה, מצערת מאד, שאנחנו מאד מצטערים וגם כועסים עליה, אבל אני רוצה פה לדייק, משום שבהמשך נאמר: "מכל האפשרויות, בחרה שרת החינוך לקצץ דווקא בקבוצה חלשה, הסובלת מעוני מחפיר, מאחוזי אבטלה גבוהים במיוחד".

4400: אני רוצה לומר באופן חד-משמעי ששרת החינוך, בשום שלב בתפקידה כשרת החינוך לא בחרה לקצץ, ודאי לא לאתיופים ולא לעולים.

4400: אם מצביעים במסמך הזה על קיצוץ ביחס לתקציב 2000, קיצוץ שנעשה לכאורה בתקציב 2001, להזכירכם שזה תקציב שלא נבנה על-ידי שרת החינוך הנוכחית אלא זה תקציב ששרת החינוך קיבלה לידיה במהלך הקדנציה הזאת, של אמצע שנת תקציב.

4400: באשר לתקציב 2002, זה לכאורה אמור להיות תקציב שאנחנו מכינים אותו.

4400: גם פה אני רוצה לחדד ולומר שתקציב 2002 זו הצעה שהוגשה על-ידי משרד האוצר, ונבנתה על-ידי משרד האוצר ולא על-ידי משרד החינוך, כולל כל נושאי תוכניות הקיצוץ.

4400: זה לא סוד שאנחנו רוטנים ונאבקים גם כנגד הקיצוץ ככלל וגם כנגד ההתערבות בתוכניות עצמן, היכן לקצץ, אם בכלל.

4400: זה באשר לפתיח.

4400: ברשותכם, אני מעונינת להתייחס לוועדת אביקסיס שהמליצה כמה המלצות, וגם במסמך הזה, לצערי, נאמר שלא יושמו המלצות למעט שתיים – פרסום הנחיות בענין שעות עולים והערכת שעות עולים.

4400: אני חושבת שבמהלך החודשים האחרונים יושמו המלצות נוספות.

4400: ראשית לכל אומר שאנחנו השקענו במחקר, שהוא מחקר אורך, שכרגע יש לי לפחות את התוצאות של השלב הראשון שלו.

4400: המחקר נעשה על-ידי גף ההערכה אצלנו בראשותה של ד"ר גילי שילד באשר לניצול שעות עזר לתלמידים זכאים יוצאי אתיופיה.

4400: המחקר הזה נעשה על-מנת לבדוק את האפקטיביות והיעילות של שעות העזר הניתנות לתלמידים עולים.

4400: על-פי המחקר הזה יוצא שכאשר הוחלט על-פי ועדת אביקסיס לתת לתלמיד בחינוך היסודי 1.75 שעה לשבוע, בשיטות או במספר מודלים שאנחנו הנחינו את בתי הספר לנהוג בהם – יש שלושה מודלים: על-ידי הוראה פרטנית, על-ידי הוראה קבוצתית, וגם על-ידי הכנסת מורה נוספת לכתה – מצאנו שתלמיד בחינוך היסודי נהנה מ-6.1 שעות שבועיות בגלל איגום המשאבים שנעשה במסגרת קבוצתית קטנה מאד.

צבי הנדל: זאת אומרת, 1.75, ואם יש עשרה ילדים, זה 17 שעות.

4400: כן.

4400: אבל זה לא ניתן לעשרה ילדים, כי אם אנחנו רוצים עדיין לשמור על מסגרת פרטנית, זה מגיע בסך-הכל לתוספת שניתנת עבורו בהיקף של 6.1 שעות שבועיות.

4400: תלמיד בחטיבת ביניים, במקום 1.75 שעות מקבל 7.5 שעות, ובחטיבה העליונה הוא מקבל 7.6 שעות.

4400: רואים שפה הפרופורציות קצת משתנות משום שבחטיבה העליונה נדרשת הוראה פרטנית ככל שניתן, כי הדיפרנציאציה לקראת בגרות היא רבה יותר ולכן שם מגיעים לקבוצות של שני תלמידים, מכסימום שלושה ולא יותר מזה, כפי שנעשה בחינוך היסודי או בחטיבת ביניים.

צבי הנדל: אחת התלונות שאני שומע מדי פעם היא בענין פיקוח.

צבי הנדל: זאת אומרת, משרד החינוך נותן וזה מגיע לבית-הספר, ואז המנהל יש לו צרכים כאלה או אחרים.

צבי הנדל: שעה שבועית זה דבר טוב, ואם יש כמה שעות שבועיות זה עוד יותר טוב, ואיך שהוא זה מתמסמס, לא תמיד.

צבי הנדל: יש מנהלים שלהיפך, מגבילים.

צבי הנדל: השאלה אם יש פיקוח על הדברים האלה.

4400: אני אבקש שד"ר אביקסיס ישיב על שאלתך, מעבר למחקר שנעשה.

ד"ר גד אביקסיס: אחד הדברים שגובשו כתוצאה מהדו"ח הוא שבנוסף לעובדה שקיימים מפקחים ייחודיים לתלמידים-עולים והם עושים את העבודה השוטפת, פותחו גם כלי בקרה שמנהל בית-הספר אמור לעשות שני דברים עיקריים.

ד"ר גד אביקסיס: בתחילת השנה הוא צריך להגיש תוכנית מפורטת איך הוא מנצל את השעות פר נושאים, פר קבוצות תלמידים, והוא מחויב לתת דו"ח נוסף בסוף השנה על הביצוע.

ד"ר גד אביקסיס: זאת אומרת, בעבר היה דו"ח שהתייחס בעיקר לנושא הכללי ביותר, לשעות.

ד"ר גד אביקסיס: הכלי שפותח תוך כדי הדו"ח שלי דיבר על תכנים, על בקרה, שכאשר מפקח בא לבקר בבית-הספר הוא לוקח את התוכנית כפי שבית-הספר הציג - - -

צבי הנדל: וזה עובד היום?

ד"ר גד אביקסיס: זה ממשיך לפעול.

ד"ר גד אביקסיס: בנושא הבקרה, שעבר כבר את שלב א', אחת הטענות שנטענו בוועדה היתה שאכן השעות ניתנות בהיקף מאד מכובד, אבל יש חשש שמא השעות האלה לא עוברות לאוכלוסיית היעד ולא לנושאים ייעודיים.

ד"ר גד אביקסיס: המחקר הראשוני עכשיו מתחיל להפריך, לפחות ברמה הראשונית, את הטענה הזאת.

ד"ר גד אביקסיס: בשנה הבאה עומדים לעשות מחקר עומק על-מנת לבחון גם תכנים וגם אוכלוסיות.

ד"ר גד אביקסיס: אני מניח שהבקרה בשלב הזה אכן תוכיח שהדברים השתפרו הרבה מעבר למה שפעם חשבנו שמא השעות האלה לא הולכות לאוכלוסיות היעד ולא לתכנים שאנחנו כיוונו אליהם.

צבי הנדל: ועל-פי זה התוצאות טובות?

עודי בהט: על-פי זה התוצאות טובות, הרבה יותר משהיו קודם באשר לניצול השעות האלה.

4400: גם המחקר מראה ואומר שמספר המקרים בהם השעות שובצו ולא הגיעו לתלמידים הוא קטן ביותר.

4400: זאת אומרת, יש, אבל זה קטן בגלל אכיפה מוגברת של הפיקוח בשיטה שד"ר אביקסיס הציג, וגם המחקר שעשינו מאשר שאכן זה כך, שמספר הילדים שלא קיבלו את מה שמגיע להם הוא קטן ביותר.

צבי הנדל: בשבוע שעבר ישבנו בוועדת משנה לענייני נשירה מקרב העולים, לא רק מאתיופיה אלא בכלל, ואז עלה פעם נוספת הענין שמשרד החינוך נותן את שלו ולא יותר מזה.

ד"ר גד אביקסיס: אני אגיד לך ממה זה יכול לנבוע ולכן גם מקבל את ההד המאד מוגזם ולא נכון.

ד"ר גד אביקסיס: בסך-הכל אחד הדברים שאנחנו מנסים לעשות במערכת הוא לא לעשות הפרדה טוטאלית של האוכלוסייה הזאת.

ד"ר גד אביקסיס: איפה שחייבים עושים, אבל לפעמים מושיבים בקבוצה של שבעה תלמידים עוד תלמיד שאינו יוצא אתיופיה, וזאת בעקבות החלטה של המערכת לטובת הילדים האלה.

ד"ר גד אביקסיס: אז יש לפעמים גם ילד יוצא אתיופיה שנהנה מהקבוצה של ששה – שבעה.

ד"ר גד אביקסיס: על זה אומרים כאילו הנה, אנחנו מעבירים משאבים לא לקבוצות היעד.

4400: בכל אופן כתופעה זה מופרך.

צבי הנדל: אני לא בא לקנטר.

צבי הנדל: אם זה כמו שאתה אומר, זה בסדר.

צבי הנדל: השאלה אם זה פתאום לא מתהפך.

עודי בהט: מה שנאמר בשבוע שעבר בענין נשירת תלמידים-עולים לא נוגע בכלל לאוכלוסיית יוצאי אתיופיה.

עודי בהט: בנושא הזה, כמו שאנחנו רואים פה, מלבד ההערכה אחורה של שעות הזכאות מבחינת שנים – וגם זה על-פי המלצת ועדת אביקסיס – זאת אומרת שבעצם קבוצות גדולות מאד של עולים יכולות לנצל הרבה שעות ולכן זה לא קיים.

עודי בהט: ההתייחסות של חברת-הכנסת גוז'נסקי היתה לעולים מברית-המועצות לשעבר שתקופת הזכאות שלהם קצרה מאד, ושמספרם יורד והולך.

4400: דרך אגב, אני קוראת לחברי העדה האתיופית, אם הם יודעים על בית-ספר מסוים שלא מיישם כהלכתן את ההנחיות של המשרד, שידווחו לנו.

4400: אין שום בעיה מהבחינה הזאת.

4400: אני חושבת שצריך ליידע את הילדים בדבר זכויותיהם, מה הם זכאים לקבל.

צבי הנדל: אני מעיד על מנכ"לית משרד החינוך שהיא מתייחסת ברצינות רבה לדברים שנשלחים אליה.

4400: נכון מאד, יותר ממה שאומרים לי במשרד.

4400: נבדקו גם אחוז הזכאים לבגרות.

4400: בהנחה שהתשומות שלנו הן אכן אפקטיביות, רצינו לראות באמת מה קורה.

4400: בגרות מלאה מקבלים 74% מהתלמידים שניגשים.

4400: כמה אחוז ניגשים מתוך תלמידי השכבה, אין לי כרגע את הנתון הזה.

4400: באשר לבגרות חלקית – 22%, וללא בגרות בכלל – 4% מכלל הניגשים.

4400: בכל אופן, מסתמנת מגמה של עלייה בשיעור הזכאים לבגרות.

ד"ר גד אביקסיס: יש קפיצה מאד משמעותית תוך שלוש השנים האחרונות.

ד"ר גד אביקסיס: כאשר אנחנו עקבנו זה התחיל ב-14% הצלחה בבגרות.

צבי הנדל: האם יש למישהו מכם נתון כמה ניגשו לבחינות בגרות בשנה האחרונה?

ד"ר גד אביקסיס: אינני יודע.

4400: המחקר בדק גם את המקצועות בהם התלמידים האתיופים מתקשים.

4400: נמצא ששני שלישים מהתלמידים בחינוך היסודי, וכמחצית מהתלמידים בחינוך העל-יסודי מתקשים בעברית ובמקצועות תלויי שפה.

4400: כ-60% מהתלמידים בחינוך היסודי וכמחצית בחינוך העל-יסודי מתקשים במתמטיקה ובמדעים.

4400: המיפוי הזה מאד חשוב.

4400: שוב, כדי לוודא שהאפקטיביות של התשומות היא אופטימלית, חשוב היה לדעת שלא עושים MORE OF THE SAME ולא נותנים במקומות שלא צריך.

4400: כלומר, לשיטתי הייתי מוותרת על הרבה מאד דברים שהם ספורדיים בקצוות ומתכנסת לתוך מאמץ מרוכז אל מול אותם מקצועות שמכשילים את הילדים מלהתקדם בלימודיהם.

4400: אל מול זה בדקנו איזה אחוז מהתלמידים מקבלים סיוע במקצועות אלה דווקא ולא מתפזר לדברים אחרים.

4400: במקצועות עברית ותלויי שפה – 60% עד 70% שאובחנו כמתקשים מקבלים את הסיוע הדרוש.

4400: מתוך שני שלישים במחצית שזוהו 70% מקבלים את הסיוע ו-30% עדיין לא מקבלים.

4400: במתמטיקה ובמדעים כ-60% מהתלמידים שנתגלו כמתקשים מקבלים את הסיוע.

צבי הנדל: האם זה חופף את מי שלא מנצל את העזרה לאחוזי הנשירה?

4400: אני לא חושבת שנעשתה בדיקה כזאת.

4400: ככלל, ואני שוב חוזרת למסמך של צוות המשימה לקידום חינוך יוצאי אתיופיה, יש פה מספר טענות ואני רוצה להתייחס אליהן, כי זה גם מתקשר להמלצות ועדת אביקסיס.

4400: בנושא הגיל הרך, מאז ומתמיד הצהרתי בכל מקום ובכל הקשר, שהשקעה בגיל הרך היא השקעה נכונה, וככל שנשקיע שם יותר, יכול להיות שאנחנו, מפאת מוגבלות בתקציבים, נפספס איזה שהוא דור בדרך, את המתבגרים יותר.

4400: אבל אם אנחנו לא רוצים למצוא את עצמנו במצב שכל הזמן אנחנו מכבים שריפות ורצים אחרי הזנב של עצמנו, אז אנחנו צריכים להגיד: או.

4400: קיי, עוצרים את העסק, משקיעים נכון, מהגיל הרך, ויש דור ביניים, דור המדבר, שיסבול כנראה מההשקעה הזאת שמופנית בעיקרה לגיל הרך.

4400: באותה רוח אני מנהיגה מדיניות, שגם נתתי לה ביטוי תקציבי, וביקשתי את אותה תוכנית PACT שהיא בהחלט תוכנית ראויה של הכשרת הורים וילדים בגיל הרך.

4400: התוכנית הזאת הסתיימה בתום שלוש שנים, ולא בהכרח נאמר לנו: תמשיכו אותה.

4400: חשבתי שהיא נכונה ולפני כחודשיים חתמתי על הסכם מחודש לשלוש שנים נוספות בהיקף של מיליון דולר כדי שנמשיך את התוכנית הזאת לשלוש שנים נוספות.

ד"ר גד אביקסיס: זו רק השתתפות של המשרד מול גורמים נוספים, שהם ג'וינט וקהילת קליבלנד, שגם הם נותנים עוד סכומים בהיקף של פי שלוש או פי ארבע.

4400: לגבי תוכנית אתג"ר אכן היה קיצוץ של 600,000 שקל בין שנת 2000 ל-2001, אבל לאחרונה החזרנו 400,000 שקל, כך שנותר קיצוץ של 200,000 שקל.

4400: להזכירכם, אלה שנות תקציב שלא היו באחריותה של שרת החינוך הנוכחית.

4400: אדרבה, היא הורתה לנו, ואנחנו קיבלנו את זה באהדה, בהבנה ובאהבה, להחזיר 400,000 שקל, והחזרנו את הסכום הזה, בתנאים המוגבלים שנקלענו לתוכם.

4400: בתקציב 2002 אנחנו נאבקים בקיצוץ כולו, שחלק מהנגזרות שלו נוגע לנושא העלייה, כי אנחנו חושבים שזה לא נכון, ואני בהחלט קוראת גם ליושב-ראש הוועדה וגם לחברים היושבים כאן, וגם לאלה שלא יושבים כאן, לסייע לנו ולהיאבק בקיצוץ הזה.

4400: בשעה זו מתקיים בוועדת החינוך דיון על הקיצוץ בתקציב החינוך לשנת 2002 בהשתתפות שרת החינוך ואחרים.

צבי הנדל: אנחנו נלחץ שתקציב החינוך לא יקוצץ, גם בגלל העלייה, לא רק בגלל העלייה.

צבי הנדל: אבל נניח שלא הצלחנו ויחסר לכם סכום של חצי מיליארד שקל, האם תעשו מאמץ שבנושאים האלה לא תהיה פגיעה?

4400: לא שלא נעשה מאמץ.

4400: אתמול הכנו חוברת שמצלמת את אותן תוכניות שהאוצר הגיש בהצעת התקציב לשנת 2002, מאיפה הוא מקצץ, ופירטנו את כל התקנות היושבות תחת אותן תוכניות לראות במה זה פוגע.

4400: אמרנו, גם אם האוצר יגיד שהוא משאיר את הקיצוץ בעינו בהיקף של כחצי מיליארד שקל, אתם רשאים לעשות את זה ממקומות אחרים.

4400: אז הראינו לכל ראשי הרשויות שנכחו אז, שאין מאין.

4400: זאת אומרת, האוצר לא בכדי השית את זה בתוכניות האלה שהן בעייתיות, משום שהוא בעצמו לא מצא להן חלופות פחות כואבות ופחות בעייתיות.

4400: כך שאני לא יכולה להבטיח שאם יישאר הקיצוץ נוכל לשנות בפנים.

4400: אם יישאר הקיצוץ, זה מה שיהיה ואולי גרוע מזה.

4400: כי אני מודה ומתוודה שגם למשרד יש תוכניות משלו, שגם אילולי נעשה קיצוץ, התכוונו לעשות הסטות פנימיות בקיצוצים פנימיים, מה שאני קוראת התייעלות פנימית והסטה מכאן לשם.

4400: אני לא הייתי פוגעת בנושאים כמו עלייה, לא בגלל שאני יושבת פה, אלא משום שאני באמת חושבת שאחר-כך זו תהיה צרה צרורה מבחינה חברתית שבעוד איקס שנים ניתן עליה את הדין.

4400: אז למה לי ליצור בעיה נוספת, או לחדד ולהוות בעיה?

4400: הייתי מוצאת מקומות שבהם זה פחות כואב ופחות בעייתי, לפחות ברמה החברתית.

4400: לשאלתך אם הקיצוץ כולו יישאר, הקיצוץ הזה בעלייה בוודאי יישאר, ואני אומרת בהגינות שאולי גם עלול לגדול כתוצאה מבעיות שתיווצרנה.

וילמה מאור: אם כך, מה יהיה הקיצוץ?

4400: כרגע הקיצוץ הוא 2.5 מיליארד שקל, ואני אומרת זאת על סמך המסמך, כי אני לא זוכרת בעל-פה.

4400: מי שהציץ במסמך ובהצעת תקציב 2002 כנראה מצא קיצוץ של 2.5 מיליון שקל נוספים.

שמואל דוד: מדובר על תוספת של 31 מיליון.

שמואל דוד: כלומר, הגדלה מ-20 מיליון ל-51 מיליון.

שמואל דוד: האם משהו מהתוספת הזאת באיזו שהיא צורה התבצע, או שכל הדברים שהתבצעו ביישום דו"ח ועדת אביקסיס הם בתוך התקציב עצמו, הזזות מכאן ל-PACT ומכאן לשם, וכו'?

שמואל דוד: איפה 31 מיליון שקל האלה?

שמואל דוד: האם שקל מהם התממש או שהיה רק קיצוץ של 1.5 מיליון וחצי שקל?

4400: קודם-כל לא היה קיצוץ של 1.5 מיליון אלא של מיליון אחד, וד"ר אביקסיס יענה על כך.

ד"ר גד אביקסיס: בסך הכל אנחנו הוספנו תקציבים במסגרות של גופים ששותפים אתנו בתוכניות במשרד.

ד"ר גד אביקסיס: ראשית, תוכנית PACT שקיבלה תוספת של שלושה מיליון, כל שנה מיליון שקל, עכשיו עוד מיליון דולר שאנחנו ממשיכים לתת לעוד שלוש שנים, אז יש לך עוד 4.5 מיליון.

4400: שליש מזה.

ד"ר גד אביקסיס: כן.

ד"ר גד אביקסיס: כאשר ההמלצות אומצו בזמנו על-ידי השר, דיברו על תוכנית רב-שנתית ולא על שנה אחת.

ד"ר גד אביקסיס: לכן אתה רואה שלפחות בתוכנית PACT הוספנו סכומים שכבר מתקרבים לשבעה – שמונה מיליון שקל.

ד"ר גד אביקסיס: זה דבר אחד.

ד"ר גד אביקסיס: יש תוכנית שתוגברה באופן משמעותי, מה שנקרא פנימיות יום, וחלק נכבד מהילדים שהשתתפו בתוכנית הזאת הם בעיקר באותם ישובים ואוכלוסיות יוצאי אתיופיה.

ד"ר גד אביקסיס: אנחנו הוספנו 4.3 מיליון שקל לנושא הזה.

ד"ר גד אביקסיס: אנחנו שותפים בתוכנית אשלים.

ד"ר גד אביקסיס: אשלים הוא גוף שהוקם על-ידי משרדי ממשלה, הג'וינט והקהילה היהודית בניו-יורק.

ד"ר גד אביקסיס: לנושא הזה יש כל שנה 7.5 מיליון דולר כשמשרדי הממשלה משתתפים בשלושה מיליון דולר.

ד"ר גד אביקסיס: אנחנו מאשרים תוכניות רבות שמכוונות עבור אוכלוסיית יוצאי אתיופיה.

ד"ר גד אביקסיס: למשל, פיתחנו תוכנית לפתוח מרכז מידע בכל ישוב על-מנת לדעת מה קורה עם כל ילד בכל גיל ובכל מצב.

ד"ר גד אביקסיס: תוכנית שחם, זו תוכנית של בנות שירות לאומי ומורות חיילות שמגיעות לעזור לילדים, גם בבית וגם בבית-הספר.

ד"ר גד אביקסיס: יש תוכנית סיירות עבור יוצאי אתיופיה, מד"צים, ועוד.

ד"ר גד אביקסיס: אני לא זוכר הכל.

4400: יש לי את הטבלה של היקף הקיצוץ, לכאורה 1.5 מיליון שקל קיצוץ בין שנת 2000 לשנת 2001.

4400: ברשותכם, אעבור עליה סעיף-סעיף.

4400: גני ילדים, גני הורים – אמרנו שהוספנו את תוכנית PACT, אז זה מעבר להיקף של מיליון דולר.

4400: שליש מזה, 1.3 מיליון שקל מיושם כבר עכשיו בהקשר של אותו נושא.

4400: אז יש תוספת.

4400: לגבי אתג"ר, כבר אמרתי, בין שני מיליון ל-1.4, דהיינו קיצוץ של 600,000 שקל, החזרנו 400,000 שקל.

וילמה מאור: וזה יישאר בתקציב 2002?

4400: כן.

4400: נוער בסיכון: מניעת נשירה.

4400: הסכום 650,000 שקל לנוער בסיכון, אני מניחה שזה הקיצוץ.

4400: אם זה הקיצוץ, אנחנו החזרנו בהיקף של 200,000 שקל חמישה מדריכים במסגרת קידום נוער.

4400: בפנייה התקציבית שאתמול הוגשה לוועדת כספים ואושרה כבר, יש שם 200,000 שקל לחמישה עובדים שהוחזרו.

4400: לגבי טלוויזיה חינוכית באמהרית – "דרך העיניים שלנו", אנחנו מחזירים, בפנייה האחרונה שתהיה מחר לוועדת הכספים, את הסכום של 100,000 שקל לתוכנית "דרך העיניים שלנו".

4400: זאת אומרת שמסך הקיצוץ של 1.5 שקל מיליון הוחזרו 700,000, כך שהקיצוץ הוא פחות ממיליון שקל, כשאני מבקשת לקחת בחשבון שתוכנית PACT בהיקף של 1.3 מיליון שקל כבר מיושמת, זו תוספת לנושא של גני הורים.

4400: כך שלא רק שבוטל הקיצוץ, יש גם תוספת.

4400: והזכיר ד"ר אביקסיס שיש 4.3 מיליון שקל בנושא פנימיות ומועדוניות, לא לשנה הזאת אבל החל מהשנה הזאת.

ד"ר גד אביקסיס: יש עוד דבר חשוב.

ד"ר גד אביקסיס: מאחר שהזכאות לשעות לגבי תלמידים יוצאי אתיופיה קיימת משנת 1991 ואנחנו לא מצמצמים וקולטים אוכלוסייה חדשה, זאת אומרת שסך הכל השעות שאנחנו מקצים לאוכלוסייה הזאת גדל והולך.

ד"ר גד אביקסיס: לגבי תלמידים-עולים מברית-המועצות לשעבר, לאחר שלוש שנים הילד יוצא.

ד"ר גד אביקסיס: כאן התלמידים יוצאי אתיופיה ממשיכים לקבל, וגם תלמידים חדשים שמגיעים מקבלים, וזו תוספת מאד משמעותית.

4400: בהמשך הדף כתוב: הימנעות ממימון "הפרוייקט הלאומי", אלה מלים שמאד הכעיסו אותנו.

4400: כתוב: "משרד החינוך נמנע מהצטרפות למאבקם של יוצאי אתיופיה למימוש התוכנית".

4400: אני ממש מוחה כנגד האמירה הזאת.

צבי הנדל: המחאה נרשמה.

4400: רק שיידעו שאנחנו בעד.

צבי הנדל: לפני שנשמע עוד אנשים ממשרד החינוך אני רוצה לשמוע אנשים שלא ממשרד החינוך, ובסוף נסכם.

שמואל דוד: רציתי להעיר כמה הערות.

שמואל דוד: ראשית, שההמלצה המרכזית של הוועדה היתה להוסיף 31 מיליון שקל.

שמואל דוד: הוועדה לא עשתה את זה בטעות, היא הניחה שעשרים מיליוני השקלים שהיו אז בתקציב הם הרבה-הרבה פחות ממה שנחוץ שיהיה בתקציב הזה.

שמואל דוד: הוועדה הניחה כך ביודעה שיש פרוייקטים כמו PACT בצנרת, והיא הניחה כך כשהיא יודעת היטב שיש גם כל מיני פרוייקטים אחרים – טיפול נקודתי וטיפול אחר שרצים במסגרות אחרות ושלא מטפלים בכל האוכלוסייה אלא סלקטיבית בישוב זה או בארבעה ישובים אחרים.

שמואל דוד: הבסיס לעבודה של הוועדה היה ההנחה שיש פער עצום של 150% בין הצרכים לבין המענים.

שמואל דוד: זאת היתה נקודת המוצא בוועדה.

שמואל דוד: הוועדה קיבלה את ההחלטה הזאת בכאבים ובהתלבטויות ואחרי זמן ארוך של דיונים מתמשכים וקשים, לא במקרה ולא בבלבול.

שמואל דוד: נתון שני.

שמואל דוד: אנחנו מדברים על כך שמספר הילדים גדל בצורה משמעותית.

שמואל דוד: כלומר, הסכום של 20 מיליון האלה מתחלק להרבה יותר ילדים.

שמואל דוד: נתון שלישי.

שמואל דוד: הבעיות גדלות בחלק מהפרמטרים.

שמואל דוד: אנחנו מדברים על ריכוז גדל והולך בישובים מסוימים של ציבור יוצאי אתיופיה.

שמואל דוד: אנחנו מדברים על כך שהציבור הזה מתמודד בימים אלה עם יותר אבטלה ויותר מצוקה כלכלית, וכו'.

שמואל דוד: כל זה איננו בא לידי ביטוי בשום צורה בתקצוב שאנחנו מדברים עליו.

שמואל דוד: ד"ר אביקסיס מדבר על כך שמספר השעות גדל.

שמואל דוד: זה מדויק, אבל חלקית.

שמואל דוד: אם אתה מסתכל על בוגרי י"ב למשל, מספר התלמידים שמקבלים שעות עולים יורד, כי מספר הזכאים בתוך הקבוצה הספציפית הזאת יורד.

שמואל דוד: כלומר, פחות מאלה שמתמודדים על בגרות מקבלים סיוע של שעות עולים, בחלקם כבר לא זכאים, כי חלקם כבר ילידי ישראל, חלקם כבר לא נכנסים לתוך הקטגוריה.

שמואל דוד: בשורה התחתונה הוועדה המליצה על גידול מרשים מאד בתקציב ויש כאן התעלמות מלאה מהדברים האלה.

שמואל דוד: עכשיו עונים לנו: חילקנו את התקציב מחדש כמו שהוועדה המליצה, שזה ענין שולי לחלוטין.

שמואל דוד: אומרים לנו: הוספנו פה ושם, ויש תוספות מכיוונים אחרים.

שמואל דוד: הוועדה ידעה שפרוייקט פנימיות יום מתפתח והיא לא המליצה על הרחבתו.

שמואל דוד: היא המליצה על התחום שהיה בסמכותה, שזה תוכניות ייחודיות ליוצאי אתיופיה.

שמואל דוד: אני לא מדבר על כך שהיו עוד המלצות, כמו למשל חינוך חינם בגיל הרך לכל הילדים יוצאי אתיופיה, שלא באו לידי ביטוי, אין לזה תקצוב בוועדה, אבל אלה סכומים מאד משמעותיים.

שמואל דוד: אני לא מדבר על זה שגם בהיבטים אחרים שהוועדה טיפלה בהם אנחנו נגררים תקופה ארוכה, וממצאי ההערכה שכרגע גב' תירוש הציגה כאן הם ממצאים שדיברנו בהם לפני שנה וחצי, והמסקנות הוגשו כבר לפני שנה ועשרה חודשים, ועד היום אנחנו לא רואים דבר מזה.

שמואל דוד: אנחנו לא רואים את הממצאים אלא שומעים עליהם מגב' תירוש.

שמואל דוד: אני חושב שהטענה שהמסקנות יושמו היא פשוט מופרכת.

שושנה בן-דור: אני השתתפתי כמעט בכל הישיבות של ועדת אביקסיס, ובאמת התפתחה שם דינמיקה של שיתוף-פעולה והרבה דברים נעשו.

שושנה בן-דור: אני קודם-כל רוצה לציין שמעבר להתייחסויות הכספיות אני חושבת שאחד הדברים המאד חשובים שיצא בדו"ח הוא שאנחנו דיברנו על גישות, שיטות וכיוונים שלפיהם צריכים לעבוד.

שושנה בן-דור: כלומר, זו לא רק שאלה של השקעה כספית אלא גם איך הכספים מושקעים.

שושנה בן-דור: אנחנו התייחסנו לזה ומעבר למספרים אנחנו מבקשים לראות את התוצאות.

4400: זה ממש חם מן התנור.

4400: רק הבוקר שלחו לי את הממצאים לכאן.

שושנה בן-דור: אני חושבת שמן הראוי היה שכולנו נראה את זה חם מן התנור.

שושנה בן-דור: ניתנו נתונים כמה מהילדים המתקשים מקבלים סיוע.

שושנה בן-דור: אני הייתי מעוניינת לדעת, מתוך הילדים שמקבלים סיוע, שנחשבים מתקשים, מה מידת ההתקדמות שלהם בתוך אותה מסגרת.

שושנה בן-דור: ואם אין התקדמות בתוך אותה מסגרת מסייעת, צריך לבדוק את המסגרת המסייעת.

שושנה בן-דור: בנושא PACT, אני חושבת שכולנו מאד שמחים על ההשקעה בגיל הרך, אולם מחקרים שנעשו לגבי תוכניות דומות, במיוחד בארצות-הברית, הראו שבמידה ואין סיוע שמתמשך לתוך כתות היסוד, אז כל ההשקעה בגיל הרך נעלמת החל מכתה ג' או ד'.

שושנה בן-דור: ואם כן, צריכים גם את ההשקעה המתמשכת, לא רק ההשקעה ב-PACT.

ד"ר גד אביקסיס: אני מבקש לדעת מי אמר את זה.

שושנה בן-דור: אחר-כך אתן לך את השם.

דוד מהרט: אני רוצה לומר כמה דברים שיכולים אולי לתרום לדיון.

דוד מהרט: גם אני הייתי חבר בוועדת אביקסיס, ובתור שכזה אני רוצה לומר לשמוליק דוד, שאני חושב שההתייחסות המרכזית של הוועדה היתה בנושא שעות עולים.

דוד מהרט: כי המרכיב הגדול של תקציב קליטת עולי אתיופיה במשרד החינוך נמצא בשעות עולים.

דוד מהרט: למיטב זכרוני דובר אז על כ-109 מיליון שקל מסך כל התקציב, ולכן זה גם היה הנושא הראשון שטופל ויצא חוזר מנכ"ל בעקבות הענין הזה.

דוד מהרט: נקודה שנייה היא בענין הבגרויות.

דוד מהרט: פעם עשיתי ניתוח, ואני מוכן להגיש אותו לוועדה.

דוד מהרט: גם למשרד החינוך העברתי אותו.

דוד מהרט: אחוז הילדים יוצאי אתיופיה שלומדים היום במוסדות שנקראים מגישי בגרות מתקרב או דומה לאחוז הישראלים הוותיקים שלומדים במסגרות שמגישות לבגרות.

דוד מהרט: אחר-כך יש דבר שנקרא לומדים בכיתת בגרות.

צבי הנדל: זאת אומרת שלך יש ניתוח על השאלות שהועלו פה.

דוד מהרט: כן.

דוד מהרט: אחוז התלמידים שלומדים בכתה שמגישה לבגרות קצת יורד.

דוד מהרט: אבל הדבר שיותר הדאיג אותי, ושם ראיתי פער משמעותי הוא בין הניגשים לבין המצליחים בפועל.

דוד מהרט: כשעשיתי דיאגרמה מקבילה ראיתי שהפער בין הישראלים הוותיקים הניגשים ומצליחים בפועל לבין יוצאי אתיופיה שניגשים ומצליחים בפועל - - -

ד"ר גד אביקסיס: אבל גם בדקת לאורך השנים האחרונות וראית שאחוז המצליחים עולה.

דוד מהרט: בהחלט.

דוד מהרט: ב-1995 7% מבין יוצאי אתיופיה קיבלו תעודת בגרות, ואז 65% בכלל למדו במוסד ורק 45% למדו במוסד שהגיש לבגרות.

דוד מהרט: כך שגם הסיכוי שלהם מהתחלה לא היה גדול.

דוד מהרט: היום המצב השתנה.

צבי הנדל: אתה תוכל לשלוח לנו את הנתונים האלה?

דוד מהרט: כן, בהחלט.

מנגסטו צ'אלצ'ו: אני רוצה להתייחס לשלושה דברים.

מנגסטו צ'אלצ'ו: א.

מנגסטו צ'אלצ'ו: תוכנית PACT לא פועלת בכל היישובים עתירי עולים.

מנגסטו צ'אלצ'ו: אני מבקש מהמנכ"לית, או מהוועדה, להגדיל את תוכנית PACT, כי יש הרבה שכונות מצוקה בכל היישובים עתירי עולים, ואם יש כבר תוכנית מוצלחת, למה לא להרחיב אותה?

4400: הוא הוחזר.

מנגסטו צ'אלצ'ו: אנחנו גם מאד דואגים מפני שהקבוצה הכל-כך חלשה באופן אוטומטי - - -

צבי הנדל: יש לי שאלה אליך.

צבי הנדל: מההתרשמות שלך, ממה שאתה שומע מחברים, שכנים וכו', האם אתה יכול להגיד מלה טובה על המלצות ועדת אביקסיס?

מנגסטו צ'אלצ'ו: חוץ משתי המלצות שיושמו בפועל, שאחת מהן אין לה עלות, היא רק הופיעה בחוזר מנכ"ל, אבל בפועל הן לא יושמו.

4400: השאלה היתה אם התוכניות שכן מיושמות הן טובות.

4400: מה אתה שומע מהסביבה שאתה נמצא בה?

מנגסטו צ'אלצ'ו: הן טובות כשמיישמים אותן, אבל בפועל לא מיישמים אותן.

מנגסטו צ'אלצ'ו: אנחנו חוששים שלאור הניסיון לקצץ בתקציב 2001, אנחנו נהיה הקהילה שעלולה להיפגע גם בתקציב 2002.

אסמרה אקלה: לגבי שעות עולים, הילדים לא בדיוק מקבלים 1.7 שעות שבועיות.

אסמרה אקלה: מי שעלה בין השנים 1991 עד 1997 מקבל 1.5 שעות שבועיות.

אסמרה אקלה: מי שעלה בין השנים 1998 עד עכשיו מקבל 1.75 שעות שבועיות.

אסמרה אקלה: יש חלוקה מסוימת, וגם לא לכולם מגיע אותו מספר שעות.

צבי הנדל: זה הגיוני.

צבי הנדל: מי שנמצא חמישים שנה בארץ יקבל פחות ממי שנמצא עשרים שנה.

אסמרה אקלה: לגבי המלצות ועדת אביקסיס, אם הן היו מיושמות בשטח, אחוזי הנשירה היו אחרים.

אסמרה אקלה: אני לא חושב שיש מודעות בציבור בענין ניצול השעות, וגם בענין סל קליטה שעליו דיברנו כמה פעמים.

מסרט וורקו: אתה מתכוון לאגרות חינוך, לא לסל קליטה.

אסמרה אקלה: בתי הספר מבקשים מהמשפחות לשלם את מלוא הסכום שכל ישראלי מתבקש לשלם.

אסמרה אקלה: לכן חשוב שייצא מסמך לכל המוסדות, שיידעו שיש סל קליטה - - -

וילמה מאור: זה סל תלמיד, לא סל קליטה.

אסמרה אקלה: זו גם הזדמנות שמנכ"לית המשרד נמצאת כאן להעלות את נושא ביטוח לאומי.

אסמרה אקלה: פניות רבות מגיעות אלי בנושא ביטוח לאומי.

אסמרה אקלה: אני לא יודע עד כמה אתם מודעים לנושא הזה, כי יש תלמידים רבים בני 18, 19 שלומדים עדיין בכתה י' וי"א והם מתבקשים לשלם - - -

צבי הנדל: בפעם האחרונה שנפגשנו העלינו את הענין הזה.

צבי הנדל: היום הגשתי הצעת חוק, אבל היו צריכים לעבור 45 ימים עד שהיא תעלה במליאת הכנסת.

צבי הנדל: היום היא תגיע למליאה.

צבי הנדל: חייבים לתקן את זה בחוק ולכן הגשתי הצעת חוק.

אסמרה אקלה: אני שמח.

אסמרה אקלה: תודה.

טובה מטלון: אני רוצה להוסיף שני דברים בענין הדגש על הגיל הרך אפס עד שש.

טובה מטלון: יש שעות שבזמנו ועדת אביקסיס מאד דאגה לגבי גני ילדים לארבעה ילדים שעה שבועית והשעות האלה מנוצלות בגני הילדים.

טורוק מולט: לא אחזור על דברים שנאמרו בנושא שעות עולים.

טורוק מולט: אני מקווה שהממצאים יהיו טובים, כמו שנאמר, ואפשר יהיה ללמוד מהם ולשפר אותם בכל הנוגע לשעות עולים.

טורוק מולט: כבר נאמר כאן שילדים רבים בכיתות בית-הספר היסודי הם ילידי הארץ ובגף קליטת עלייה יש בעיה לטפל בילדים האלה.

טורוק מולט: בישיבה הקודמת ניסיתי לומר שבמשפחה יש ילדים שלא נולדו בארץ אלא עלו, ואותם הורים צריכים לסייע לכל הילדים.

טורוק מולט: כשאנחנו עושים את ההבחנה בבית-הספר אנחנו אומרים: הילד הזה הוא יליד הארץ, לא מגיע לו כלום.

טורוק מולט: הילד שכן עלה - יש בעיה עם זה.

צבי הנדל: ד"ר אביקסיס, מה קורה עם זה?

ד"ר גד אביקסיס: יש לנו גף נוסף במשרד שנקרא גף משותף לטיפוח ולחינוך ורווחה שאמור לטפל באוכלוסיות שונות, עם תקציב נכבד ועם תוכניות.

ד"ר גד אביקסיס: אז אוטומטית אני מניח שחלקם הגדול של הילדים שבאים מיד נופלים גם למסגרת ומקבלים מה שנקרא שעות סל טיפול כשעות בחינוך היסודי, ועוד תקצוב לתוכניות ייחודיות.

ד"ר גד אביקסיס: אני מניח שהאוכלוסייה הזאת תקבל, אם לא במסגרת סל של שעות עלייה, היא תקבל זאת במסגרת אותן שעות של טיפוח ורווחה ושיקום שכונות, שלשם אנחנו מזרימים תקציבים אדירים.

צבי הנדל: דווקא בגלל החסר של ההורים יוצאי אתיופיה הפרובלמטיקה היא עצומה, וברגע שההורים עדיין בבעיה, צריך לחשוב על הענין הזה היטב.

דוד מהרט: אני חושב שהיתה המלצה עקרונית שלבתי הספר יהיה שיקול-דעת בענין ניצול שעות עולים ביחס לילדים ותיקים שאינם זכאים.

טובה מטלון: זה נעשה בצורה חלקית.

טורוק מולט: בקשר לעולים חדשים שמגיעים עכשיו יש בעיה שתהליכי הגיור בחלקם לא מסתיימים, למרות שרבים מהם לומדים בכיתת קלט.

טורוק מולט: אחר-כך הם עוברים לדיור קבע, או במעבר, ויש הרבה מאד בעיות שאין עדכון מראש על הגעת העולים.

טורוק מולט: לפני שבוע הייתי בלוד.

טורוק מולט: במחלקה יודעים שמשפחות רבות הגיעו ללוד, לחלק מהן עוד מחכים, אבל לא יודעים בדיוק באיזה גיל הילדים, ויש בעיה עם זה.

צבי הנדל: המידע יכול להיות לכל היותר שבועיים – חודש.

מסרט וורקו: לא.

מסרט וורקו: דווקא בלוד נעשית עבודה מצוינת והעברנו את הרשימה.

טורוק מולט: בגרויות.

טורוק מולט: יש עלייה במספר הניגשים לבחינות בגרות, וזה משמח, אבל במקצועות מתמטיקה ומדעים יש פיגור קשה.

צבי הנדל: תודה.

צבי הנדל: זכות הסיכום למנכ"לית המשרד, או לעובדים ממשרדך שאת רוצה שידברו.

צבי הנדל: במערכת גדולה בדרך-כלל זאת הבעיה הגדולה.

צבי הנדל: לנושא הזה יש רגישות עצומה, כי הכל מתנקז אליכם, ואנחנו בונים את הדורות הבאים.

צבי הנדל: הילדים הם כחומר ביד היוצר, ילדים נהדרים.

צבי הנדל: בידינו להרוס אותם, בידינו להוביל אותם לדרך המלך וכו'.

עודי בהט: אני רוצה לומר לשמוליק דוד משת"יל.

עודי בהט: נכון ש-31 מיליון שקל הוא נתון נכון, אבל זה לא כל הספור.

עודי בהט: הספור הוא לקחת את הילד הזה ביישוב עתיר עולים ולראות איך הוא מוקף באופן מערכתי.

עודי בהט: כי להגיד שיעורי עזר אחרי-הצהריים זה בסדר, אבל אחרי הצהריים יש עוד שש תוכניות, והכל מסתדר לו ביחד באותו יום.

שמואל דוד: נלקח בחשבון.

ד"ר גד אביקסיס: זאת אחת ההמלצות.

עודי בהט: לא הזכרת זאת קודם בדברי הביקורת שלך.

עודי בהט: זו דוגמה אחת ואני לא אאריך.

עודי בהט: סל הקליטה לתלמידים יוצאי אתיופיה עובר עדיין למשרד הקליטה.

מסרט וורקו: אתה מדבר על הטיפול.

מסרט וורקו: עד לפני חמישה חודשים הטיפול היה באמצעות המחלקה שלנו במשרד הקליטה.

מסרט וורקו: החל ממאי הוא עבר אליכם.

עודי בהט: הכסף עדיין לא עבר ולא נכנס אלינו בשום צורה.

עודי בהט: אבל זה באמת קורה.

4400: לפני שאסכם אני רוצה להעלות שני קשיים נוספים שעומדים בפנינו.

4400: האחד, שהממשלה החליטה להקציב ליישובים קולטי עלייה 15 מיליון שקל מדי שנה למשך שלוש שנים.

4400: לצערי הרב, התוכנית הזאת לא מומשה השנה בתקציב 2001.

4400: אתמול בלילה קיבלתי תשובה סופית מאגף התקציבים באוצר שהכספים הללו לא יועברו.

4400: אם אנחנו מסתכלים על מכלול המשאבים העומדים לרשות העולים, ספציפית כרגע לאתיופים, זו החלטה שפוגעת ביכולת להתמודד עם הקשיים.

עודי בהט: גם בצפת ובעפולה זה אותו ספור.

4400: זו בעיה מאד קשה, שכל האפקטיביות, אם בכלל, כאשר חלק גדול מהתשומות שלנו יורד לטמיון משום שהנדידה הזאת בוודאי לא מסייעת בהתמדה בטיפול של הורה מול תלמיד.

צבי הנדל: הנדידה בעיקר של העולים מאתיופיה היתה חד-פעמית.

צבי הנדל: בגלל בעיות תקציביות הם אוכסנו בבתי מלון ואחרי שנפתרה הבעיה הם הועברו למקומות אחרים וזאת היתה מכה גדולה.

צבי הנדל: זה לא קורה כל הזמן.

טובה מטלון: יש עולים שנודדים ארבע פעמים במהלך שנתיים של קליטה.

צבי הנדל: אני מאד מקווה שזה חריג.

אורי שוסטרמן: שר האוצר מכיר את ההתחייבות של קודמו והוא כנראה עדיין לא מצא לנכון לקיים אותה.

צבי הנדל: יש החלטה שלא לבצע או שזה בדיון?

אורי שוסטרמן: אם המנכ"לית שמעה משהו יותר מעודכן, אז אני מקבל את דבריה.

4400: ההחלטה היא לא לקיים את ההתחייבות.

צבי הנדל: קיבלת הודעה שלא מקיימים את ההתחייבות.

4400: כן.

4400: גם את תוכנית החומש לערבים, אם זה מעניין אתכם.

4400: אני בהחלט מקבלת את ההמלצה שלך.

4400: לא הייתי ערה לזה מספיק, שלפעמים אנחנו צובעים את אותו דבר ומוכרים אותו שלוש פעמים.

4400: זאת אומרת, הילד נמצא בכתה, זה שיעור שניתן לו כמו לכל הילדים.

4400: אחר-כך על-חשבון אותה שעה לוקחים אותו לשיעור תגבור, ואולי גם נותנים על זה שירות לאומי, אינני יודעת.

שושנה בן-דור: זה צריך להיות בהנחיות.

4400: מעבר להנחיות אני חושבת שיהיה נכון לכנס את המנהלים ליום עיון בנושא – א.

4400: כדי לצאת מאותו רציונל שאם אנחנו לא נותנים את המיטב ומשתדלים להכפיל ולשלש את המשאבים שלנו, מכל הסלים שעומדים לרשות המנהל, אנחנו בסופו של דבר לא משרתים אוכלוסייה שתחזור אלינו כבומרנג, כקושי חברתי.

4400: אני לא משווה את זה, חלילה, למגזר הערבי, אבל אני חושבת שגם בענין הזה המדינה השכילה להבין שככל שאתה יוצר פערים בקבוצות אוכלוסייה כאלה ואחרות, זה חוזר אליך כבומרנג ואחר-כך הבעיות משלשות את עצמן.

4400: רק בענין הזה אני אומרת שניתן להקביל את הבעיה, ולכן אני מבקשת מהיחידה הרלבנטית במשרד לחשוב על יום עיון עם מרצים רלבנטיים לענין, עם הצגת ממצאי המחקר, כדי לחדד את המודעות לענין.

צבי הנדל: תודה רבה לכם.

צבי הנדל: יש ישיבות שבהן אנחנו רוצים להגיע להחלטה או להישג ובזה סוגרים את הישיבה.

צבי הנדל: הישיבה הזאת היא מסוג הישיבות שביהדות אומרים אין מזרזים אלא מזורזים.

צבי הנדל: מתוך הנחה שאתם כבר מזורזים ומודעים, פעם בכמה חודשים אנחנו שוב מעלים את הנושא ומרעננים אותו, ואז גם המנכ"לית נדרשת במסדרון לשאול את האורחים: מה קורה עם זה ועם זה?

צבי הנדל: ואחר-כך אולי גם חוזרים למשרד ועושים ניעור חדש.

צבי הנדל: כי הנושא הוא ממש-ממש בנפשנו, ואת זה אני לא צריך להסביר לאף אחד, כי גם אצלכם וגם אצלנו יש מודעות ופתיחות לבעיה, אבל כולנו עוסקים במיליון דברים, ואם אנחנו לא שמים דגשים, אנחנו לא פותרים את הבעיות.